KOMISIJOS SPRENDIMAS
2007 m. liepos 9 d.
dėl Tarybos direktyvos 72/166/EEB taikymo tikrinant variklinių transporto priemonių valdytojų civilinės atsakomybės draudimą
(pranešta dokumentu Nr. C(2007) 3291)
(Tekstas svarbus EEE)
(2007/482/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1972 m. balandžio 24 d. Tarybos direktyvą 72/166/EEB dėl valstybių narių įstatymų, susijusių su motorinių transporto priemonių valdytojų civilinės atsakomybės draudimu ir privalomojo tokios atsakomybės draudimo įgyvendinimu, suderinimo (1), ypač jos 2 straipsnio 2 dalį,
kadangi:
(1)
2002 m. gegužės 30 d. Europos ekonominės erdvės valstybių narių ir kitų asocijuotųjų valstybių nacionaliniai draudikų biurai sudarė daugiašalį susitarimą (toliau - susitarimas). Susitarimas yra pridėtas prie 2003 m. liepos 28 d. Komisijos sprendimo 2003/564/EB dėl Tarybos direktyvos 72/166/EEB taikymo tikrinant motorinių transporto priemonių valdytojų civilinės atsakomybės draudimą (2), kuriuo Komisija nustato datą, nuo kurios valstybės narės neturėtų tikrinti variklinių transporto priemonių valdytojų civilinės atsakomybės draudimo tų transporto priemonių atžvilgiu, kurios paprastai naudojamos vienos iš susitarimą pasirašiusių valstybių teritorijoje ir kurioms susitarimas taikomas. Priėmus 1 ir 2 priedėlius susitarimas pradėtas taikyti ir kitoms šalims.
(2)
2007 m. kovo 8 d. valstybių narių ir Andoros, Kroatijos, Islandijos, Norvegijos ir Šveicarijos nacionaliniai draudikų biurai pasirašė susitarimo priedėlį Nr. 3, kuriuo susitarimą numatyta taikyti ir Bulgarijos bei ir Rumunijos nacionaliniams draudikų biurams. Priedėlyje nustatomos praktinės priemonės, užtikrinančios, kad būtų atsisakoma tikrinti transporto priemonių, kurios paprastai naudojamos Bulgarijos ir Rumunijos teritorijoje, draudimą ir kurioms yra taikomos priedėlio nuostatos.
(3)
Dėl to laikomasi visų sąlygų, kad būtų galima nebetikrinti variklinių transporto priemonių, kurios paprastai naudojamos Bulgarijos ir Rumunijos teritorijoje, valdytojų civilinės atsakomybės draudimą pagal Direktyvą 72/166/EEB,
PRIĖMĖ ŠĮ SPRENDIMĄ:
1 straipsnis
Nuo 2007 m. rugpjūčio 1 d. valstybės narės netikrina variklinių transporto priemonių valdytojų civilinės atsakomybės draudimo tų transporto priemonių atžvilgiu, kurios paprastai naudojamos Bulgarijos ir Rumunijos teritorijoje ir kurioms taikomas daugiašalio Europos ekonominės erdvės valstybių narių ir kitų asocijuotųjų valstybių nacionalinių draudikų biurų 2007 m. kovo 8 d. susitarimo priedėlis Nr. 3.
2 straipsnis
Valstybės narės nedelsdamos praneša Komisijai apie priemones, kurių buvo imtasi taikant šį sprendimą.
3 straipsnis
Šis sprendimas skirtas valstybėms narėms.
Priimta Briuselyje, 2007 m. liepos 9 d.